Aldrei í Íslandssögunni hefur stjórnmálaflokkur fengið jafn háa upphæð frá ríkinu og Sjálfstæðisflokkurinn fékk í fyrra . Hann fékk 79 milljónum króna hærri ríkisframlög en árið á undan . Framlög sveitarfélaga , fyrirtækja og einstaklinga hækkuðu einnig og tekjur Sjálfstæðisflokksins voru alls tæplega 368 milljónir króna , þar af 181 milljón úr ríkissjóði . Þrátt fyrir þessa meðgjöf jók flokkurinn skuldir sinar um 10 milljónir og skuldar núna 430 milljónir . Íslenskir stjórnmálamenn eru með þeim dýrustu á byggðu bóli enda gott að þeir eigi salt í grautinn til að forðast hagsmunaárekstra og mútur . Hvað ætli fjármálaráðherra myndi segja um ríkisstofnun sem færi svona að ráði sínu , jafnvel stofnun sem veitti nauðsynlega þjónustu til almennings ? Stjórnmálaflokkarnir gátu í fyrra stórhækkað framlög sín í nafni lýðræðis enda er minni hætta á því að þeir gangi fyrir mútum ef þeir fá rekstrarfé sitt beint frá ríkinu , eða svo er manni sagt . Á sama tíma og ríkisframlög til stjórnmálaflokka ruku upp fengu þingmenn sautján nýja aðstoðarmenn sem kosta skattgreiðendur 200 milljónir . „ Veiðigjöldin voru 11,2 milljarðar í fyrra en verða 5 milljarðar í ár “ En stjórnmálaflokkarnir róa líka á önnur mið þrátt fyrir hækkunina og sækja sér tugi milljóna í styrki frá fyrirtækjum og velunnurum . Ríkisstjórnarflokkarnir þrír fengu alls um ellefu milljónir króna í styrki frá sjávarútvegsfyrirtækjum í fyrra . Sjálfstæðisflokkurinn langmest , eða 5,3 milljónir , Framsóknarflokkurinn 3,8 og Vinstri græn 1,9 . Þetta er ekkert slor en samt smápeningar miðað við það sem sjávarútvegsfyrirtækin græða . Þau hafa vel efni á þessu , fyrirtækin , sem eru að mestu í eigu örfárra einstaklinga , greiddu sér 12 milljarða í arð í fyrra . Ekki eru veiðigjöldin sem stjórnmálamenn sjá um að leggja á þessa sameiginlegu auðlind almennings að þvælast fyrir . Það er vissulega dónalegt að nota orð eins og mútur eða annarlegir hagsmunir en það er þó bara skiljanlegt að þau dúkki stundum upp í umræðunni . Veiðigjöldin voru 11,2 milljarðar í fyrra en verða 5 milljarðar í ár vegna nýrrar reiknireglu í nýjum lögum um stjórn fiskveiða frá síðustu áramótum . Stjórnvöld segja þetta hækkun frá því sem annars hefði getað orðið . Þakka skyldi eða hvað ? Það eru samt sem áður líkur á því að veiðigjöldin nemi einungis því sem almenningur greiðir fyrir þjónustu við sjávarútveginn á næsta ári og ef það hallar á annan hvorn verði það líklegast á almenning . En ef Sjálfstæðisflokkurinn , þessi tröllkarl íslenskra stjórnmála , getur ekki rekið sig nema með tapi , þrátt fyrir að hafa allar þessar milljónir og ótal aðstoðarmenn til að bera töskur , klóra sér á bakinu og hvísla jákvæðum fullyrðingum í eyru sér , er þá einhver von til þess að íslenska þjóðin geti það , þar sem Sjálfstæðisflokkurinn hefur tekið að sér að hafa vit fyrir okkur öllum hinum ? Þegar fjárlög voru samþykkt fyrir 2019 áttu þau að skila miklum afgangi en núna blasir við að tekjurnar eru 30 milljörðum lægri og stefnir í 15 milljarða halla . Hvað yrði sagt um fyrirtæki sem skilaði svona fjárhagsáætlun ? Og hvar á að „ hagræða “ ? Varla með hærri veiðigjöldum eða bankaskatti ? Varla með fjármagnstekjuskatti sem yrði á pari við nágrannalöndin ? Erum við kannski bara dæmd til að bera uppi rándýra stjórnmálastétt og vera samt sem áður gersamlega á rassgatinu þegar kemur að opinberum fjármálum ? Getur verið að svona dýrir stjórnmálaflokkar og dýrir stjórnmálamenn verði einfaldlega fjarlægari almenningi ? Kannski þar liggi hið stóra tap íslenskra stjórnmála Allar athugasemdir eru ábyrgð á þeirra sem þær skrifa .